b'\n_START_ARTICLE_\nFr\xc3\xa9d\xc3\xa9ric Auguste Bartholdi\n_START_SECTION_\nBakgrunn\n_START_PARAGRAPH_\nFr\xc3\xa9d\xc3\xa9ric Auguste Bartholdi kom fra en adelig og velst\xc3\xa5ende familie. Avdenne grunn gav han i siste livsfase stort sett avkall p\xc3\xa5 honorarer. Faren var Jean Charles Bartholdi (1791\xe2\x80\x931836) og moren Augusta Charlotte Bartholdi (f\xc3\xb8dt Beysser; 1801\xe2\x80\x931891), Fr\xc3\xa9d\xc3\xa9ric Auguste Bartholdi var den yngste av deres fire barn, og en av bare to som levde opp - med sin storebror Jean-Charles, som ble advokat og redakt\xc3\xb8r._NEWLINE_Bartholdis familie flyttet etter farens d\xc3\xb8d i 1836 til Paris, der Fr\xc3\xa9d\xc3\xa9ric Auguste fikk male- og tegneundervisning fra den p\xc3\xa5 den tid ber\xc3\xb8mte kunstner Ary Scheffer. Han studerte ved \xc3\x89cole nationale sup\xc3\xa9rieure des beaux-arts de Paris. Han studerte s\xc3\xa5 arkitektur i hjembyen Colmar i Alsace, der familien fortsatt hadde sitt gamle hus. Han reiste deretter atter til Paris for \xc3\xa5 skaffe seg bedre kunnskaper i arkitektur og malerkunst.\n_START_SECTION_\nSkulpt\xc3\xb8r\n_START_PARAGRAPH_\nHans f\xc3\xb8rste store minnesmerke var en over syv meter h\xc3\xb8y statue (medregnet sokkel) av den napoleonske general Jean Rapp. Det endelige gjennombrudd, som gjorde ham til en holden menn, kom i 1857 da han vant en konkurranse om en gigantisk fontene i Bordeaux. Byr\xc3\xa5det fant riktignok ut at det ble for kostbart, men prosjektet ble overtatt og kj\xc3\xb8pt av byen Lyon og til slutt realisert der i 1892 p\xc3\xa5 Place des Terreaux._NEWLINE_Hans mest kjente verk er Frihetsgudinnen, som ble donert av den franske stat til i USA 1886. Det p\xc3\xa5st\xc3\xa5s att skulpturens ansikt minner om Bartholdis mor. Skulpturen ble til p\xc3\xa5 grunn av noen fremst\xc3\xa5ende franskmenns id\xc3\xa9 \xc3\xa5 skjenke amerikanerne et minnesmerke. Medlemmene av Union Franco-Am\xc3\xa9ricaine forestilte seg en kolossal statue som skulle overtreffe alt som tidligere var blitt bygd. Det ble Bartholdis uavvendelige forsett \xc3\xa5 f\xc3\xa5 bygget denne statuen - ingen ting fikk ham til \xc3\xa5 tape fokus, heller ikke utbruddet av den fransk-tyske krig den 19. juli 1870. Heller ikke andre problemer, som for eksempel pengemangel, fikk ham til \xc3\xa5 oppgi prosjektet. Fra 1875 tegnet og bygde gan forskjellige modeller p\xc3\xa5 mellom \xc3\xa9n og elleve meter i ler eller gips. Ingeni\xc3\xb8ren Maurice Koechlin utviklet fra 1879 et sinnrikt b\xc3\xa6resystem for monumentet._NEWLINE_Han har ogs\xc3\xa5 i Europa verket L\xc3\xb8ven i Belfort, som er en massiv skulptur av en l\xc3\xb8ve uthugd av en fjellside i Belfort i Territoire-de-Belfort, omkring 70 kilometer fra grensen til Tyskland. L\xc3\xb8ven, som er 22 meter lang og 11 meter h\xc3\xb8y, skal symbolisere den kamp som de franske styrker f\xc3\xb8rte mot de pr\xc3\xb8yssiske styrker i siste fase av den fransk-tyske krig 1870-71._NEWLINE_Bartholdi ble i sin samtid betraktet som en av Europas ledende skulpt\xc3\xb8rer. Han d\xc3\xb8de 4. oktober 1904 av tuberkulose og ligger begravet ved Cimeti\xc3\xa8re du Montparnasse i Paris.'